KOMISIJOS REGLAMENTAS (EB) Nr. 1186/2007
2007 m. spalio 10 d.
iš dalies keičiantis Tarybos reglamento (EB) Nr. 1788/2003, nustatančio mokestį pieno ir pieno produktų sektoriuje, I priedą dėl Rumunijai ir Bulgarijai nustatyto supirkėjui ir tiesiogiai parduoti skirtų referencinių kiekių paskirstymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1788/2003, nustatantį mokestį pieno ir pieno produktų sektoriuje (1), ypač į jo 6 straipsnio 1 dalies šeštą pastraipą,
kadangi:
(1)
Pagal Reglamento (EB) Nr. 1788/2003 6 straipsnio 1 dalį Rumunija ir Bulgarija Komisijai pateikė 2006 m. duomenis apie pristatymą supirkėjui ir tiesioginį pardavimą.
(2)
Remiantis pirmiau minėtais duomenimis ir atsižvelgiant į Komisijos atliktą patikrinimą, reikėtų pakoreguoti Reglamento (EB) Nr. 1788/2003 I priedo f punkto lentelėje Rumunijai ir Bulgarijai nustatytą supirkėjui ir tiesiogiai parduoti skirtų referencinių kiekių paskirstymą.
(3)
Todėl Reglamentas (EB) Nr. 1788/2003 turėtų būti atitinkamai iš dalies pakeistas.
(4)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Tarybos reglamento (EB) Nr. 1788/2003 I priedo f punkto lentelė iš dalies keičiama taip:
1)
Bulgarijai skirta eilutė pakeičiama taip:
Supirkimo referenciniai kiekiai, tonomis
Tiesioginio pardavimo referenciniai kiekiai, tonomis
„Bulgarija
889 000
90 000“
2)
Rumunijai skirta eilutė pakeičiama taip:
Supirkimo referenciniai kiekiai, tonomis
Tiesioginio pardavimo referenciniai kiekiai, tonomis
„Rumunija
1 251 000
1 806 000“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 10 d.